Geldwa in verkeer opgeblaasFoto: African News Agency ŉ Transitovoertuig is Saterdagoggend tydens ŉ rooftog op die R24 naby Barbaraweg aan die Oos-Rand ten aanskoue van motoriste opgeblaas. Lt.kol. Lungelo Dlamini, woordvoerder van die polisie, het gesê ŉ onbekende hoeveelheid rowers het op die voertuig toegeslaan en die veiligheidswagte uit die voertuig gedwing. Hulle het daarna plofstof gebruik om die voertuig op te blaas voordat hulle met ŉ onbekende bedrag kontant gevlug het. Volgens Dlamini het die rowers ook een van die veiligheidswagte se vuurwapen geroof. Foto: African News Agency Werner Vermaak, kommunikasiebestuurder van ER24, het gesê paramedici is na die toneel ontbied, maar die veiligheidswagte was nie beseer nie. ŉ Motoris wie se voertuig deur ŉ stuk metaal getref is nadat die transitovoertuig opgeblaas is, is ook deur paramedici ondersoek, maar was ook ongedeerd. Intelligence Bureau SA het ŉ video* van die voorval op sy Facebook-blad gedeel. In die video kan gesien word hoe die rowers in druk verkeer op die transitovoertuig toeslaan. Skielik ontplof die voertuig en stukke metaal trek deur die lug. Die meeste motoriste, waarvan sommige uit hul voertuie geklim het om te kyk wat gebeur, spring ná die ontploffing terug in hul motors en probeer om van die toneel af weg te ry. Dlamini het gesê ŉ saak van gewapende roof word ondersoek. Niemand is nog in verband met die voorval in hegtenis geneem nie. *NEEM KENNIS: Maroela Media se redaksie kies om nié die video te publiseer nie weens die kru taalgebruik in die video. Hieronder volg wel skermskote uit die video.